REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/356-14

29. oktobar 2014. godine

B e o g r a d

**Z A P I S N I K**

**20. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 29. OKTOBRA 2014. GODINE**

Sednica je počela u 9,30 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Tanja Tomašević Damnjanović, Biljana Ilić Stošić, Biljana Savović, Mirjana Andrić, Živan Đurišić, Meho Omerović, Laslo Varga, Dragan Paunović, Olgica Batić, Neđo Jovanović, Miletić Mihajlović i Velinka Tošić.

Sednici je prisustvovao Vučeta Tošković, zamenik člana Vladimira Đukanovića.

Sednici nisu prisustvovali članovi Odbora: Balša Božović, Jovan Marković, Aleksandar Martinović, niti njihovi zamenici.

Sednici je, kao predstavnik predlagača zakona, prisustvovala narodni poslanik Biljana Pantić Pilja.

Na predlog predsednika utvrđen je sledeći

D n e v n i r e d :

1. Razmatranje Predloga zakona o izmeni Zakona o sudijama, koji je podnela grupa narodnih poslanika (broj 7-3822/14, od 24. oktobra 2014. godine), u pojedinostima;
2. Razmatranje Predloga zakona o izmenama Zakona o javnom tužilaštvu, koji je podnela grupa narodnih poslanika (broj 7-3823/14, od 24. oktobra 2014. godine), u pojedinostima;
3. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 19. sednice Odbora.

**Prva tačka dnevnog reda: Razmatranje Predloga zakona o izmeni Zakona o sudijama u pojedinostima**

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu odlučio je da podnese sledeći

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandman koji su na član 2. Predloga zakona o izmeni Zakona o sudijama podneli zajedno narodni poslanici Borislav Stefanović, Vesna Martinović i Balša Božović

Odbor je odlučio da predloži Narodnoj skupštini da odbije ovaj amandman.

Predstavnik predlagača zakona na sednici Odbora nije prihvatio navedeni amandman podnet na Predlog ovog zakona

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda: Razmatranje Predloga zakona o izmenama Zakona o javnom tužilaštvu u pojedinostima**

Povodom amandmana koji je podnela na član 3. Predloga zakona Olgica Batić je ponovo ukazala da bi trebalo precizirati predloženu izmenu člana 123. stav 2. Zakona, tako što bi se obavezno zasnivanje radnog odnosa sa tužilačkim pripravnicima koji polože pravosudni ispit sa odlikom uslovilo postojanjem nepopunjenog radnog mesta predviđenog aktom o unutrašnjem uređenju i sistematizaciji radnih mesta koji donosi javni tužilac uz saglasnost ministra nadležnog za pravosuđe. Predložila je stoga da u tom smislu Odbor, u skladu sa Poslovnikom Narodne skupštine, podnese amandman kojim bi se otklonila opasnost da se tužilački pripravnici koji položie ispit sa odlikom obavezno prime na neodređeno vreme, po sili zkona, mimo akata o unutrašnjoj organizaciji i sistematizaciji i saglasnosti ministra pravde.

Neđo Jovanović je, takođe, mišljenja da bi Odbor trebalo da razmotri mogućnost da predloži amandman kojim bi se precizirao član 3. Predloga zakona polazeći od razloga na koje je ukazala olgica Batić. Pritom je podsetio i na odredbe zakona kojim se uređuje budžetski sistem, a kojim je propisano da se ne može zasnivati radni odnos sa novim licima bez saglasnosti nadležnog tela Vlade i utvrđene procedure.

Petar Petrović je obavestio članove Odbora da je povodom navedenog amandmana konsultovao ministra pravde i republičkog javnog tužioca koji smatraju da je amandmanom predložena dopuna člana 3. Predloga zakona suvišna.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu odlučio je da podnese sledeći

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama Zakona o javnom tužilaštvu.

Odbor je odlučio da predloži Narodnoj skupštini da odbije sledeće amandmane:

- na član 3. koji su zajedno podneli narodni poslanici Zoran Živković i Vladimir Pavićević;

- na član 3. koji je podnela Olgica Batić;

- na član 3, sa ispravkom, koji su zajedno podneli Marko Đurišić, Biljana Hasanović Korać i Branka Karavidić;

- na član 4. koji su zajedno podneli narodni poslanici Borislav Stefanović, Vesna Martinović i Balša Božović.

Predstavnik predlagača zakona na sednici Odbora nije prihvatio navedene amandmane podnete na Predlog ovog zakona.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda: Razno**

U okviru ove tačke nije bilo predloga, ni pitanja.

Sednica je završena u 9,50 časova.

Sednica je tonski snimana.

SEKRETAR PREDSEDNIK

Ljiljana Miletić Živković Petar Petrović